《过玉师室观霅川范生梅花》
宋代·释道潜

桃李韵粗俗，江梅清独妍。幽姿有时睹，如揖姑射仙。

从来丹青手，默数三四贤。徐熙擅江左，赵子名西川。

中间复谁何，绝特推老边。风流迨兹泯，范子俄超然。

乃知苕霅胜，秀气常回旋。斯人非画师，势利不可镌。

兴来即挥毫，游戏三昧前。一枝岂易得，答子能拳拳。

横斜有馀态，肌粉含霏烟。我来玩几席，叹赏徒留连。

恨无处士诗，二妙相并传。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。